በጅቡቲ በጀልባ መስጠም አደጋ ህይወታቸውን ባጡ ኢትዮጵያዊያን ወገኖች ጥልቅ ሃዘን እንደተሰማው የውጭ ጉዳይ ሚኒስቴር ገለጸ
በጅቡቲ ኦቦክ በተሰኘ ስፍራ በጀልባ መስጠም አደጋ ህይወታቸውን ላጡ ኢትዮጵያዊያን ወገኖች ማዘኑን የውጭ ጉዳይ ሚኒስቴር ገልጿል፡፡በአደጋው 57 ኢትዮጵያውያን ህይወታቸውን ያጡ ሲሆን ሁሉም ጎዶርያ በተሰኘው ስፍራ ቀብራቸው እንደተፈጸመ ተገልጿል፡፡ሚኒስቴሩ በመግለጫው በዚህ ልብ-የሚሰብር አደጋ ምክንያት የቅርብ ዘመዶቻቸውን ላጡ ቤተሰቦች፣ ወዳጅ ዘመዶችና ጓደኞች እንዲሁም ለመላው የኢትዮጵያ ህዝብ መፅናናትን የውጭ  ጉዳይ ሚኒስቴር ተመኝቷል፡፡( የውጭ ጉዳይ ሚኒስቴር ቃል አቀባይ ጽህፈት ቤት ) 

በጅቡቲ ሰሜን-ምስራቅ አቅጣጫ ኦቦክ በተሰኘች አስተዳደራዊ-ክልል በሚገኘው ጎዶሪያ በተሰኘ ስፍራ በህገ-ወጥ መንገድ ወደ የመን ለመሸጋገር ሲሞክሩ የነበሩ ኢትዮጵያውያን ላይ በጥር 21 ቀን 2011ዓ.ም በደረሰው የጀልባ መገልበጥ አደጋ ህይወታቸውን ላጡ ወገኖቻችን የውጭ ጉዳይ ሚኒስቴር የተሰማውን ጥልቅ ሐዘን ለመግለፅ ይወዳል፡፡በዚህ ልብ-የሚሰብር አደጋ ምክንያት የቅርብ ዘመዶቻቸውን ላጡ ቤተሰቦች፣ ወዳጅ ዘመዶችና ጓደኞች እንዲሁም ለመላው የኢትዮጵያ ህዝብ መፅናናትን የውጭ ጉዳይ ሚኒስቴር ይመኛል፡፡
አደጋው ከተከሰተበት ጊዜ አንስቶ በጅቡቲ የኢፌዲሪ ኤምባሲ ም/ሚሲዮን መሪ አምባሳደር መሐመድ ሐሰን የተመራ 4 አባላት ያሉት የልዑክ ቡድን አደጋ ወደተከሰተበት የጅቡቲ መንግስት አካላት፣ የዓለም-አቀፍ ቀይ መስቀል ማኅበርና የስደተኞች ድርጅት(IOM) ሃላፊዎች ጋር የተወያየ ሲሆን በአስተዳዳሪውና በፖሊስ ድጋፍ አደጋው ወደ ተከሰተበትና ከኦቦክ 37 ኪ.ሜ ርቀት ላይ በሚገኘው ጎዶሪያ የተባለ ስፍራ በመሄድ በሕይወት የተረፉትን ሰዎች አነጋግሯል፡፡
እስካሁን በተገኘው መረጃ መሰረት በአደጋው የመናዊ ዜጋ ያለው የጀልባው ካፒቴን እና 57 ኢትዮጵያውያን ህይወታቸውን ያጡ ሲሆን ሁሉም ጎዶርያ በተሰኘው ስፍራ ቀብራቸው ተፈጽሟል፡፡16 ዜጎች በህይወት መትረፋቸውን ማረጋገጥ የተቻለ ሲሆን ከዓለም-አቀፍ ቀይ መስቀል ማህበርና ስደተኞች ድርጅት ጋር በመሆን አስፈላጊውን ህክምናና ድጋፍ እንዲያገኙ በማድረግ በመልካም ጤንነት ላይ ይገኛሉ፡፡እነዚህ ከአደጋው የተረፉ ኢትዮጵያውያንን ጨምሮ 347 የሚሆኑ ሌሎች ወደ የመን ሊጓዙ የነበሩ ዜጎች ሚሲዮናችን የአደጋውን አስከፊነት እንዲገነዘቡ ካደረገ በኋላ ወደ አገራቸው በፈቃደኝነት ለመመለስ ስለወሰኑ አስፈላጊውን እገዛ በማድረግ በፍጥነት ወደ አገራቸው እንዲመለሱ ለማስቻል ሚሲዮኑ ሁለተኛውን ቡድን ወደ ስፍራው ልኳል፡፡ከዚህ በተጨማሪ በውጭ ጉዳይ ሚኒስቴር ሚኒስትር ዴኤታ ዶ/ር አክሊሉ ኃ/ሚካኤል የተመራ ቡድን ወደ ጅቡቲ ደርሰው አደጋውን በተመለከተ እንዲሁም በቀጣይ የህገ-ወጥ የሰዎች ዝውውርን ለማስቀረት በቅንጅት መስራት ስለሚቻልባቸው ጉዳዮች እየተነጋገረ ይገኛል፡፡ አደጋው በደረሰበት አካባቢ በመገኘት ከጅቡቲ መንግስትና ዓለም አቀፍ ተቋማት ጋር በመገናኘት ስለአደጋውና በቀጣይ መደረግ ስላለባቸው ጉዳዮች የተወያየ ሲሆን ከአደጋው የተረፉት ዜጎቻችንን ጎብኝተዋል፡፡ከዜጎች ጋር በተደረገው ውይይትም ወደ አገራቸው በፈቃደኝነት ለመመለስ ወስነዋል፡፡መንግስት ሁልጊዜም እንደሚያስታውቀው ሁሉ በህገ-ወጥ መንገድ የሚደረግ የትኛውም የሰዎች ዝውውር ትርፉ ይህንን ለመሰለ አስከፊ አደጋ እንደሚያጋልጥ አሁንም አበክሮ ለመግለፅ ይወዳል፡፡የሰው ልጅ በበረሃና በባህር ክቡርና ውድ ህይወቱን ሊገብር አይገባም፡፡ ይልቁንም በአገራችንና በራሳችን ተስፋ በማድረግ ከነችግራችንም ቢሆን አሁን የሚታየውን የብርሃን ፈለግ በመከተል ሰርተን የምንለወጥባትን ኢትዮጵያችንን እንጂ የሞትን መንገድ እያሰብን ለሐዘንና ለልብ ስብራት እንዳንዳረግ ሁሉም የድርሻውን እንዲወጣ አደራ ጭምር እንላለን፡፡
በዚህ አጋጣሚ አደጋው ከደረሰበት ቀን አንስቶ እስካሁን ድረስ የህይወት አድን ግብረ-ኃይል በማቋቋም በህይወት የተረፉትን ዜጎች በመርዳት፣ ህይወታቸውን ያጡትን አስከሬን በመፈለግ እንዲሁም ቀብራቸው እንዲፈፀም በማድረግ ወንድማዊ ድጋፍና ትብብር ላደረገው የጅቡቲ መንግስትና የዓለም-አቀፍ ስደተኞች ድርጅትን በኢትዮጵያ መንግስትና ህዝብ ስም ልባዊ ምስጋናናችንን ለማቅረብ እንወዳለን፡፡ በድጋሚ ለሟች ቤተሰቦች መፅናናትን እንመኛለን፡፡     የኢፌዲሪ ውጭ ጉዳይ ሚኒስቴር 